ŉ Kombi sonder fieterjasies  Volkswagen se Kombi is al sedert die 1950’s sinoniem met die vervoer van groot gesinne. Ek het grootgeword met ŉ lugverkoelde 2.0 T3 Microbus – dit was ŉ outo, toe kom die 2.1i waterverkoelde T3. Dit was ŉ 4-spoed handrat. Ons lekkerste bus was ook ŉ T3, 2.5i vyfsilinder. Dit was ŉ 5-spoed handrat en het geloop soos ŉ windhond. My punt is eenvoudig… Suid-Afrikaanse gesinne het grootgeword met Volksiebusse! Die nuwe T6.1 Caravelle is onlangs bekend gestel. Dit is inderdaad ŉ lieflike bus, maar sy prys is noord van ŉ miljoen rand, en dis kwaai – selfs vir welaf gesinne. Ons was die langnaweek saam met Volkswagen by die bekendstelling van hul nuutste T6.1 Kombi. Hy dra ŉ Transporter-embleempie. Dié bus is werklik alles wat ŉ mens benodig om ŉ gesin van agt te vervoer en daar is geen onnodige tierlantyntjies wat die prys onnodig opjaag nie. Maak dit die bus enigsins ŉ minder bekwame langpad reisgenoot? Nee – beslis nie. My mening is dat dit die bus nog meer in staat stel om presies dit te doen. Hoekom? Die T6.1 Transporter het voorwielaandrywing en effens minder krag as sy 4Motion-weergawe. Dit maak hom aansienlik ligter op brandstof. Op die Tuinroete se paaie het die Transporter op sy beste ŉ puik 7,4 l/ 100 km gehaal en toe ons haastig raak het dit tot 9,1 l/ 100 km geklim. Dis puik vir ŉ voertuig wat die aërodinamika van ŉ baksteen het. Die ontwerp is netjies. Die binneruim verloor die tafeltjie in die middel. Dit is na my mening ŉ goeie ding want die tafel het die gawe om te raas as die pad sleg raak. Hier is eenvoudig twee rye van drie sitplekke agter, ŉ lekker kattebak, meganiese deure wat met die hand oop en toe gemaak word – geen elektroniese foefies hier nie. Voor in die bussie is daar ŉ meganiese lugreëling – nie klimaatbeheer nie. Weereens voel ek dat mens lekker vinnig die perfekte stelling vind – dan is alles in die kol. Die instrumente wys al die inligting wat mens sou benodig, en bietjie meer – soos die bussie se banddruk en dies meer. Die klankstelsel is heel voldoende, en die raakskerm bied Apple CarPlay en Android Auto. Die 2.0 viersilinderturbodieselenjin bied 110 kW en 340 Nm wringkrag. Die krag word aan die voorwiele gestoot deur ŉ seepgladde sewespoed dubbelkoppelaar outomatiese ratkas. Volkswagen bly maar die markleier as dit kom by dubbelkoppelaarratkaste. Die bus toer soos ŉ droom. Op die pad ry die Transporter vir my sagter as die Caravelle… seker te danke aan ŉ effe kleiner wiel met ŉ beter profiel op die band een ligter gewig – aangesien die 4Motion verwyder is. Padhouvermoë is werklik goed vir ŉ bus. ŉ Mens vergeet maklik dat mens in ŉ groot, lomp en hoë ryding sit. Al die nodige veiligheidstelsels soos lugsakke, ABS en dies meer is daar – selfs spoedkontrole om onder die spoedgrens te bly op die langpad. Die Transporter-reeks is nie nét ŉ bussie nie. Daar is steeds die kommersiële opsies soos ŉ enkel- en dubbelkajuitbakkie, paneelwa en spanbus. Die reeks lyk só: Die reeks word gedek deur ŉ 3 jaar/ 120 000 km waarborg en 5 jaar/ 60 000 km omvattende instandhoudingsplan. Daar is egter verskeie verlengingsopsies beskikbaar. Ons gaan in Junie weer tyd met die Kombi deurbring en karavaan met hom sleep. Ons sal hom dán teen sy mededingers vergelyk.